Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjoel
Cjapitul 4
L’ETE DAL SPIRT E LA ZORNADE DAL SIGNÔR
Il judizi cuintri dai popui
4 1 Parcè che ve, in chei dîs e in chê volte,
cuant che o varai tornât a meti in pîts Gjude e Gjerusalem,
2 o tirarai dongje ducj i forescj,
ju fasarai lâ jù te val di Gjosafat;
li o implantarai une cause cuintri di lôr
par vie di Israel, gno popul e mê proprietât,
che lu àn dispierdût framieç dai forescj
e si son spartîts la mê tiere.
3 A àn tirât a bruscjete il gno popul, a àn dât vie i fruts in gambi des pelandis, a àn vendudis lis frutis pal vin ch’a àn bevût.
Cuintri dai fenîs e dai filisteus
4 Poben, ce isal fra vualtris e me, Tîr e Sidon? E ducj vualtris, distrets dai filisteus? Volêso svindicâsi di me? S’o vês chê di svindicâsi di me, o fasarai plombâ dal moment e tun batût di voli il gno svindic sul vuestri cjâf. 5 Vualtris o vês robât il gno arint e il gno aur e o vês puartâts i miei tesaurs tai vuestris templis; 6 la int di Gjude e di Gjerusalem le vês vendude ai grêcs, par slontanâle de sô tiere. 7 Ve chi ch’o soi, par tornâju a clamâ dal lûc là che ju vês vendûts e par fâ tornâ a plombâ lis vuestris voris sui vuestris cjâfs. 8 O vendarai i vuestris fîs e lis vuestris fiis a la int di Gjude, ch’a tornaran a vendiju ai sabeus, a di un popul lontan. Propit! Al è il Signôr ch’al fevele!
I forescj invidâts a la vuere sante
9 Contait cheste framieç dai forescj:
proclamait la vuere sante,
sveait i valorôs,
che si fasin indenant, ch’a vegnin sù ducj chei ch’a combatin!
10 Mudait lis vuestris manariis in spadis
e i vuestris falcets in lancis.
Chel ch’al è flap ch’al disi: Jo o soi un valorôs!
11 Dai, vignît, forescj di dulintor
e daitsi dongje li!
Fâs vignî jù, Signôr, i tiei valorôs!
12 Che si svein, ch’a vegnin sù i forescj
viers de val di Gjosafat!
Li jo mi senti par fâ sentence
di ducj i forescj dulintor.
13 Cjapait in man il falcet:
il forment al è palomp!
Vignît, folait:
il turcli al è plen!
I brantiei a van parsore:
tant e je grande la lôr tristerie!
14 Fulugnis e fulugnis
te val de Decision!
La zornade dal Signôr e je dongje
te val de Decision!
15 Il soreli e la lune si scurissin,
lis stelis a pierdin dut il lôr sflandôr!
16 Il Signôr al rugne di Sion,
al fâs sintî la sô vôs di Gjerusalem.
Ma il Signôr al è un ripâr pal so popul,
une fuartece pai fîs di Israel.
17 Cussì o savês che jo o soi il Signôr, vuestri Diu,
ch’al è a stâ in Sion, su la mê sante mont.
Gjerusalem e je un santuari,
i forescj no passin plui par li.
Restaurazion dal paradîs par Israel
18 In chê dì
su pes monts al gotarà vin gnûf
e pes culinis al scorarà il lat
e in ducj i riui di Gjude
a spissularan aghis.
Une risultive e saltarà fûr de cjase dal Signôr
e e bagnarà la concje di Sitim.
19 L’Egjit al deventarà une pradarie bandonade,
Edom al deventarà un desert desolât,
pes violencis cuintri de int di Gjude,
pal sanc nocent spandût in te lôr tiere.
20 Ma Gjude al varà simpri int
e Gjerusalem di ete in ete.
21 O svindicarai il lôr sanc, no lu lassarai cence svindic
e il Signôr al varà la sô cjase in Sion.
Notis:
- 4,2 - Te val di Gjosafat. Leteralmentri al è “te val JHWH-judiç”. Cheste “val dal Judizi” o “val de Decision” (v. 14), tal IV sec. d.C. le àn identificade cuntune localitât dongje di Gjerusalem, la val di Gjosafat o dal Cedron, là che si varès di lâ ducj pal ultin judizi.
- 4,4 - Tîr e Sidon a jerin dôs grandis citâts de Fenicie, e i distrets a jerin lis cinc citâts-stât de confederazion filistee ad ôr dal mâr Mediterani.
- 4,6 - I fenîs e i filisteus a jerin marinârs ch’a traficavin di dut e cun ducj, ancje cui grêcs (o “fîs di Javan”).
- 4,8 - I sabeus a jerin une gjernazie di marcjadants sistemâts te spice meridionâl de Arabie (Jd 6,20; Jp 6,19).
- 4,10 - Lis prospietivis escatologjichis (Is 2,4; Mi 4,3) a son savoltadis: nol è plui timp par fevelâ di pâs!
- 4,14 - “Decision” o “Sentence”. La peraule ebraiche però si riferìs al forment batût inta l’arie.
- 4,17 - La gnove Gjerusalem e je il sît che Diu al à sielzût par stâ, come che par vieri al veve sielzût il templi di Gjerusalem (1 Re 8,12).
- 4,18 - La concje di Sitim o riul des Agacis. Plui che di un lûc gjeografic precîs, il profete al fevele dal gnûf Eden o “paradîs” o zardin, là che naturalmentri no pò mancjâ l’aghe.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn luo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn cat_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn